FI Euroopan unionin virallinen lehti L 152/32

KOMISSION TÄYTÄNTÖÖNPANOPÄÄTÖS,

annettu 10 päivänä kesäkuuta 2011,

mehiläisten terveyttä käsittelevälle Euroopan unionin vertailulaboratoriolle 1 päivän huhtikuuta 2011 ja 31 päivän joulukuuta välisenä aikana myönnettävästä unionin taloudellisesta tuesta

(tiedoksiannettu numerolla K(2011) 3767)

(Ainoastaan ranskankielinen teksti on todistusvoimainen)

(2011/338/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (1) ja erityisesti sen 75 artiklan 2 kohdan,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (2) ja erityisesti sen 32 artiklan 7 kohdan,

ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (3) ja erityisesti sen 31 artiklan 2 kohdan,

sekä katsoo seuraavaa:

(1) Asetuksen (EY, Euratom) N:o 1605/2002 75 artiklan 2 kohdan mukaan menoon sitoutumista edeltää rahoituspäätös, jonka tekee toimielin tai ne viranomaiset, joille se on siirtänyt päätöstä koskevan toimivallan.

(2) Päätöksen 2009/470/EY 31 artiklan 2 kohdan mukaan eläinten terveyden ja elävien eläinten alalla toimiville Euroopan unionin vertailulaboratorioille voidaan myöntää unionin tukea.

(3) Sen vuoksi mehiläisten terveyttä käsittelevän EU:n vertailulaboratorion nimeämisestä, kyseisen laboratorion lisävastuualueiden ja -tehtävien vahvistamisesta sekä Euroopan parlamentin ja neuvoston asetuksen (EY) N:o 882/2004 liitteen VII muuttamisesta annetussa komission asetuksessa (EU) N:o 87/2011 (4) säädettyjen tehtävien suorittamista varten nimetylle Euroopan unionin vertailulaboratoriolle olisi myönnettävä unionin taloudellista tukea.

(4) Komissio on arvioinut mehiläisten terveyttä käsittelevän EU:n vertailulaboratorion toimittaman, 1 päivän huhtikuuta 2011 ja 31 päivän joulukuuta 2011 välistä ajanjaksoa koskevan työohjelman ja sitä vastaavat alustavat talousarviot.

(5) Yhteisön taloudellisen tuen myöntämisestä yhteisön vertailulaboratorioille rehuja, elintarvikkeita ja eläinten terveyttä koskevilta osin 28 päivänä marraskuuta 2006 annetussa komission asetuksessa (EY) N:o 1754/2006 (5) säädetään, että unioni myöntää taloudellista tukea edellyttäen, että hyväksytyt työohjelmat on toteutettu tehokkaasti ja että tuensaajat toimittavat komissiolle kaikki tarvittavat tiedot tiettyjä määräaikoja noudattaen.

(6) Asetuksen (EY) N:o 1754/2006 2 artiklan mukaan komission ja Euroopan unionin vertailulaboratorioiden välisistä suhteista määrätään yhteistyösopimuksella, johon liitetään monivuotinen työohjelma.

(7) Euroopan unionin vertailulaboratorioiden seminaarien toimintaa ja järjestämistä varten myönnetyn unionin tuen olisi myös täytettävä asetuksessa (EY) N:o 1754/2006 vahvistetut tukikelpoisuusvaatimukset.

(8) Asetuksessa (EY) N:o 1754/2006 vahvistetaan Euroopan unionin vertailulaboratorioiden järjestämiä seminaareja koskevat tukikelpoisuussäännöt. Siinä myös rajoitetaan taloudellinen tuki enintään 32:een seminaarin osanottajaan. Poikkeuksista tähän rajoitukseen olisi säädettävä asetuksen (EY) N:o 1754/2006 13 artiklan 3 kohdan mukaisesti joidenkin Euroopan unionin vertailulaboratorioiden osalta, jotka tarvitsevat tukea yli 32 osanottajan osallistumista varten, jotta seminaareista saataisiin paras mahdollinen tulos. Poikkeus voidaan myöntää, jos jokin Euroopan unionin vertailulaboratorio ottaa vastuulleen seminaarin johtamisen ja järjestämisen toisen Euroopan unionin vertailulaboratorion kanssa.

(9) Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (6) 3 artiklan 2 kohdan a alakohdan ja 13 artiklan mukaisesti eläintautien hävittämistä ja seurantaa koskevat ohjelmat (eläinlääkintätoimenpiteet) rahoitetaan Euroopan maatalouden tukirahastosta, jäljempänä ’maataloustukirahasto’. Lisäksi mainitun asetuksen 13 artiklan toisessa kohdassa säädetään, että asianmukaisesti perustelluissa poikkeustapauksissa päätöksessä 2009/470/ETY tarkoitettujen toimenpiteiden ja ohjelmien ollessa kyseessä jäsenvaltioille ja maataloustukirahaston tukea saaville tuensaajille hallinto- ja henkilöstökustannuksista aiheutuvat menot rahoitetaan maataloustukirahastosta. Varainhoidon valvontaan sovelletaan asetuksen (EY) N:o 1290/2005 9, 36 ja 37 artiklaa.

(10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Unioni myöntää taloudellista tukea Sophia-Antipoliksessa sijaitsevalle laboratoriolle Agence Nationale de Sécurité Sanitaire de l’alimentation, de l’environnement et du travail (ANSES) asetuksessa (EU) N:o 87/2011 nimettyjen tehtävien ja velvollisuuksien suorittamiseen mehiläisten terveyden osalta.

Unionin taloudellisen tuen osuus on 100 prosenttia asetuksessa (EY) N:o 1754/2006 määritellyistä tukikelpoisista kustannuksista, joita kyseiselle laitokselle aiheutuu työohjelman toteuttamisesta, ja tuen määrä on 1 päivän huhtikuuta ja 31 päivän joulukuuta 2011 välisenä ajanjaksona enintään 249 616 euroa, josta enintään 48 470 euroa osoitetaan mehiläisten terveyttä käsittelevän teknisen seminaarin järjestämiseen.

Tämä päätös on asetuksen (EY, Euratom) N:o 1605/2002 75 artiklan 2 kohdassa tarkoitettu rahoituspäätös.

2 artikla

Tämä päätös on osoitettu seuraaville tahoille:

Agence Nationale de Sécurité Sanitaire de l’alimentation, de l’environnement et du travail, Sophia-Antipolis Laboratory, Les Templiers, 105 route des Chappes, BP 111, 06902 Sophia-Antipolis, Ranska.

Tehty Brysselissä 10 päivänä kesäkuuta 2011. Komission puolesta John DALLI Komission jäsen

(1) EYVL L 248, 16.9.2002, s. 1.

(2) EUVL L 165, 30.4.2004, s. 1.

(3) EUVL L 155, 18.6.2009, s. 30.

(4) EUVL L 29, 3.2.2011, s. 1.

(5) EUVL L 331, 29.11.2006, s. 8.

(6) EUVL L 209, 11.8.2005, s. 1.